Diari Oficial de la Generalitat Valenciana


Sumari del DOGV 7084, del 07-08-2013 (2013/8265)

ORDE 82/2013, de 30 de juliol, de la Conselleria d'Educació, Cultura i Esport, per la qual s'aproven les bases reguladores dels premis al Mèrit en l'Educació als professionals de l'educació no universitària de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2013/07/30/82/dof/vci/html**

### Dades del document

Número de DOGV
:   7084

Data del DOGV
:   07-08-2013

Secció del DOGV
:   I. DISPOSICIONS GENERALS

Número del document
:   2013/8265


Data del document
:   30-07-2013

Organisme emissor
:   Conselleria d'Educació, Cultura i Esport

Tipus de document
:   Ordre

Correcció d'errades

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * educació
    * legislació
    * personal docent
    * distinció honorífica

ORDE 82/2013, de 30 de juliol, de la Conselleria d'Educació, Cultura i Esport, per la qual s'aproven les bases reguladores dels premis al Mèrit en l'Educació als professionals de l'educació no universitària de la Comunitat Valenciana. [2013/8265]  
La Llei Orgànica 2/2006, de 3 de maig, d'Educació, en el capítol I del títol preliminar, establix els principis i fins de l'educació, i posa de manifest, entre d'altres, en l'article 1.m), la consideració de la funció docent com a factor essencial de la qualitat de l'educació, el reconeixement social del professorat i el suport a la seua tasca.  
En el capítol IV del títol III, article 104, s'establix el reconeixement i el suport al professorat, i es plasma que les administracions educatives vetlaran perquè el professorat reba el tracte, la consideració i el respecte d'acord amb la importància social de la seua tasca. Al mateix temps prestaran una atenció prioritària a l'estímul d'una creixent consideració i reconeixement social de la funció docent.  
Per la seua banda, la Llei 15/2010, de 3 de desembre, de la Generalitat, d'Autoritat del Professorat, establix en l'article 4.1.a) que «al personal docent, dins de l'àmbit de la convivència escolar, se li reconeixen els drets següents: a ser respectats, rebre un tracte adequat i ser valorats per la comunitat educativa, i per la societat en general, en l'exercici de les seues funcions».  
El Decret 39/2008, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i servicis, en el capítol I del títol V, article 53, establix que als professors i professores, dins de l'àmbit de la convivència escolar, se'ls reconeixen els drets següents: a) A ser respectats, rebre un tracte adequat i ser valorats per la comunitat educativa i per la societat en general, en l'exercici de les seues funcions.  
  
Per mitjà del Decret 57/2004, de 16 d'abril, del Consell de la Generalitat, es crea el premi al Mèrit en l'Educació, per a reconéixer la tasca dels professionals que presten servicis en els centres docents no universitaris de la Comunitat Valenciana i s'han distingit pels mèrits contrets en la seua tasca educativa.   
Esta orde constituïx el desplegament del mencionat decret.  
Així doncs, és procedent reconéixer els professionals que presten els seus servicis en centres educatius i gràcies al seu interés, dedicació i implicació, contribuïxen al procés de construcció d'una educació de qualitat del sistema educatiu valencià.  
Tot l'esforç i la tasca de totes aquelles persones que s'hagen distingit en l'àmbit educatiu mereixen la consideració per part de la comunitat educativa en general, i de l'Administració educativa en particular.   
  
Així mateix, la Llei Orgànica 8/1985, de 3 de juliol, reguladora del dret a l'educació, establix la participació de la comunitat escolar a través del consell escolar del centre, per la qual cosa la comunitat educativa està degudament representada en el consell escolar; per això és imprescindible la implicació directa del mencionat òrgan representatiu i la màxima conveniència que s'articule, si és el cas, a través d'este, la proposta de candidats als premis.  
En conseqüència, és procedent que l'Administració educativa de la Comunitat Valenciana regule les bases per a la concessió de la mencionada distinció, la determinació de la Comissió d'Assessorament, així com la resta d'aspectes organitzatius i de gestió d'esta.   
Per tot això, facultada per la disposició final primera del Decret 57/2004, de 16 d'abril, del Consell de la Generalitat, pel qual es crea el premi al Mèrit en l'Educació, i en virtut de les competències que m'atribuïx l'apartat e) de l'article 28 de la Llei 5/1983, de 30 de desembre, del Consell, en relació amb l'article 10 del Decret 190/2012, de 21 de desembre, pel qual s'aprova el Reglament Orgànic i Funcional de la Conselleria d'Educació, Cultura i Esport (DOCV 6929, de 24 de desembre), i vista la proposta de 18 de juny de 2013 del secretari autonòmic d'Educació i Formació, de conformitat amb esta, i una vegada realitzats els tràmits procedimentals pertinents,   
  
  
ORDENE  
  
Article 1. Objecte  
Esta orde té com a objecte establir les bases reguladores per a la concessió dels premis al Mèrit en l'Educació no universitària a la Comunitat Valenciana, a través de la distinció als professionals que s'hagen distingit pels mèrits contrets en la seua tasca educativa i els facen mereixedors del mencionat reconeixement.   
Els premis es concediran anualment, i es referixen als requisits i mèrits aconseguits pels candidats fins a la data de finalització del termini de presentació de candidatures establit per la corresponent resolució de convocatòria dels premis, si bé, en els supòsits de jubilació, en l'esmentat termini podran presentar-se tant els que es jubilen com els que s'hagen jubilat l'any natural de la convocatòria.  
  
  
Article 2. Categories de premis   
Els premis al Mèrit en l'Educació comprenen les categories següents:  
a) Insígnia de plata, com a reconeixement social en el moment de la seua jubilació en la docència, després d'una dilatada tasca i esforç exemplar en l'àmbit educatiu.  
b) Insígnia d'or i placa, per a reconéixer i premiar públicament aquelles persones que s'han significat per la seua destacada actuació en la pràctica de la seua tasca en l'àmbit educatiu.  
  
Article 3. Premis  
1. A la Comunitat Valenciana es concediran un total de 10 premis: 7 per la categoria a i 3 per la categoria b.  
2. Els premis al Mèrit en l'Educació s'atorgaran amb caràcter exclusivament honorífic i no generaran cap dret a cap meritació ni efecte econòmic.  
3. No es concediran premis a un candidat que haja obtingut el guardó en edicions anteriors.  
  
Article 4. Requisits dels candidats  
1. Els candidats als premis al Mèrit en l'Educació hauran de complir els requisits següents:   
a) Amb caràcter general: ser professionals que s'hagen distingit en l'àmbit educatiu, que pertanyen a centres docents no universitaris de la Comunitat Valenciana sostinguts amb fons públics, que compten amb una antiguitat mínima com a professional de 25 anys i que tinguen la condició de funcionari de carrera en cas de professionals docents de centres públics. Als efectes d'antiguitat, es considerarà tota experiència que tinguen en qualsevol centre sostingut amb fons públics.   
  
b) Candidats a la insígnia de plata: jubilar-se l'any natural de la convocatòria del premis al Mèrit en l'Educació no universitària.  
c) Candidats a la insígnia d'or i placa: no estar jubilat abans de l'any de la convocatòria del premis al Mèrit en l'Educació no universitària.  
  
2. No podran presentar-se candidatures de persones ja guardonades en qualsevol de les dos categories de premis. Arribat el moment de la jubilació i sense haver sigut guardonat prèviament, sempre que es reunisquen els requisits establits en esta orde, i de conformitat amb la convocatòria anual de premis, el candidat als premis podrà optar, si és el cas, per qualsevol de les dos categories, si bé només serà distingit en una d'estes.  
  
Article 5. Presentació de candidatures  
1.La incoació del procediment de concessió podrà realitzar-se per acord del conseller/a competent en matèria d'educació, per iniciativa pròpia o a proposta motivada dels directors territorials de la conselleria competent en matèria d'educació, o a instància, per mitjà d'un escrit motivat, de qualsevol persona o entitat del sector educatiu dins dels terminis establits en cada convocatòria.   
2. En cas que siguen els centres educatius els que proposen candidats, podran proposar, a través de la seua elecció en consell escolar o social, un candidat com a màxim per cada una de les categories de premis, i remetran la mencionada candidatura i tota la documentació associada a la direcció territorial corresponent. Les propostes de candidats hauran de contindre la candidatura formal, subscrita pel director del centre docent, com a director d'este o en qualitat de president del consell escolar o social corresponent, així com la fonamentació de motius en què se sustenta la seua proposta.  
3. La presentació de candidatures per a la concessió de la distinció, segons el model de sol·licitud inclòs en cada convocatòria anual, hauran d'anar acompanyades de la documentació que determine la mencionada convocatòria, incloent-hi almenys els apartats següents:  
a) Identificació del candidat i dades relatives a la seua activitat professional.  
b) Memòria justificativa amb la fonamentació de motius o mèrits en què se sustenta la proposta.  
c)Dades personals i professionals i firma del proponent, si és el cas.  
  
4. Les sol·licituds, junt amb la documentació corresponent, s'adreçaran a la direcció territorial de què depenga el centre educatiu el candidat proposat del qual compte amb especial vinculació, bé per ser el seu últim centre de destinació o bé per haver desenrotllat significativament en este part de la seua trajectòria professional.  
5. Una vegada finalitzat el termini de presentació de les candidatures, les direccions territorials remetran fins a un màxim de sis candidats per cada direcció territorial a la secretaria autonòmica competent en matèria d'educació o, si no n'hi ha, a la direcció general o a l'òrgan que tinga assignada la competència en matèria de qualitat educativa, perquè siga considerat posteriorment per la Comissió d'Assessorament.  
  
Article 6. Comissió d'Assessorament  
Per a la concessió de les anteriors distincions es designa la Comissió d'Assessorament, els components i funcions de la qual seran els següents:  
1. Components.   
La comissió d'assessorament estarà constituïda pels membres següents:   
- President: el secretari autonòmic d'Educació, o la persona en qui delegue.  
- Vocals:  
- El director territorial d'Alacant, Castelló i València, o la persona en qui delegue.  
- L'inspector general d'Educació, o la persona en qui delegue.  
- Les persones titulars de les direccions generals que depenguen de la Conselleria d'Educació, Cultura i Esport amb competències en l'àmbit de centres docents no universitaris sostinguts amb fons públics, o la persona en qui deleguen.  
- Dos personalitats de reconegut prestigi en l'àmbit educatiu, designades pel president de la Comissió.  
- Secretari: un funcionari adscrit a la secretaria autonòmica competent en matèria de d'Educació o, si no n'hi ha, a la direcció general o a l'òrgan que tinga assignada la competència en matèria de qualitat educativa, i designat pel secretari autonòmic d'Educació o, a falta d'això, pel responsable respectiu competent.  
La composició d'esta comissió es publicarà en la pàgina web de la Conselleria d'Educació, Cultura i Esport, i els seus membres estaran subjectes a les causes d'abstenció i recusació que establixen els articles 28 i 29 de la Llei de Règim Jurídic de les Administracions Públiques i del Procediment Administratiu Comú.  
2. Funcions  
La comissió tindrà com a funcions la consideració i valoració dels mèrits contrets en la tasca educativa, descrits en l'article 7 d'esta orde, dels candidats proposats per les direccions territorials, així com la proposta dels candidats mereixedors dels premis al Mèrit en l'Educació.  
  
Una vegada que s'haja emés informe sobre la proposta per a la concessió de les distincions per la Comissió d'Assessorament, la mencionada comissió elevarà esta proposta al conseller competent en educació, que dictarà l'oportuna resolució de concessió, i es farà entrega de la distinció segons el que establix l'article 9.   
En les seues actuacions, la Comissió d'Assessorament s'ajustarà a les normes sobre funcionament d'òrgans col·legiats exposades per la Llei 30/92, de Règim Jurídic de les Administracions Públiques i del Procediment Administratiu Comú.  
  
Article 7. Mèrits que cal considerar per a la concessió dels premis al Mèrit en l'Educació  
Tindran la consideració de mèrits per a valorar, tant per les direccions territorials com per la Comissió d'Assessorament, els que es detallen a continuació, quan s'haja mostrat una trajectòria destacable en estos, i:  
1. Centre / comunitat educativa  
- Tindre la valoració i el reconeixement per part de la comunitat educativa a escala local.  
- Contribuir a la millora de la convivència en el centre i afavorir el diàleg entre els diferents sectors de la comunitat educativa.  
- Contribuir a la millora dels resultats acadèmics, a l'èxit escolar i a l'excel·lència en l'alumnat.  
- Implicar-se en activitats d'orientació i tutorització a l'alumnat.  
  
- Participar en activitats de formació permanent, amb repercussió directa en la pràctica educativa diària.  
- Impulsar matèries com ara innovació i canvi metodològic, o participar-hi.  
- Propiciar la inserció social i educativa de l'alumnat en zones desfavorides o d'alumnes en greu risc d'exclusió social gràcies a la seua especial implicació.  
- Realitzar l'acció educativa inclusiva destacada en l'àmbit d'intervenció d'alumnat que mostre necessitat específica de suport educatiu.  
  
- Exercir càrrecs directius i altres funcions docents en centres educatius, o prestar servicis en l'Administració educativa exercint càrrecs de responsabilitat.  
2. Interacció amb el món educatiu  
- Tindre la valoració i el reconeixement per part de l'Administració i la resta d'organismes relacionats amb la tasca educativa.  
- Promoure la interacció amb altres centres de la Comunitat Valenciana o fora d'esta, i la transferència bidireccional de bones pràctiques.  
  
- Impartir activitats de formació i perfeccionament, valorant-se especialment el reconegut prestigi en determinats àmbits educatius.  
  
- Tindre publicacions de caràcter didàctic i científic relacionades amb aspectes generals del currículum, amb l'organització escolar, metodologies o altres aspectes relacionats amb la tasca educativa.  
- Tindre premis rebuts en l'àmbit educatiu autonòmic, nacional o internacional.  
3. Qualsevol altre mèrit que, degudament motivat, s'al·legue com a mereixedor de reconeixement.  
  
Article 8. Concessió dels premis  
1. La concessió de les distincions es realitzarà mitjançant una resolució del conseller competent en matèria d'educació en el termini màxim de sis mesos des de la finalització del termini de presentació de candidatures. Els premis s'entregaran en un acte públic commemoratiu a este efecte, i es publicaran els guardonats en la pàgina web de la conselleria competent en matèria d'educació i en tots els mitjans que siguen oportuns per a la deguda difusió.  
  
DISPOSICIONS ADDICIONALS  
  
Primera. Convocatòria anual  
Anualment es convocaran públicament els premis al Mèrit en l'Educació no universitària, i es detallaran, a este efecte, els terminis de presentació de les candidatures.  
  
Segona. Incidència en les dotacions de gasto  
La implementació i el posterior desplegament d'esta orde no podran tindre cap incidència en la dotació de tots i cada un dels capítols de gasto assignats a la conselleria competent en matèria d'educació, i en tot cas hauran de ser atesos amb els mitjans personals i materials de la conselleria competent per raó de la matèria.  
  
Tercera. Interpretació i aplicació  
Es faculta la secretaria autonòmica competent en matèria de d'educació o, si no n'hi ha, l'òrgan directiu competent en matèria d'educació i qualitat educativa i les direccions territorials competents en matèria d'educació perquè, en l'àmbit de les seues competències respectives, dicten totes les instruccions i resolucions que siguen necessàries per a la interpretació i l'aplicació del que disposa esta orde.  
  
Quarta. Comissions de valoració de mèrits  
En les respectives direccions territorials es constituiran, a la vista de les candidatures presentades, totes les comissions de valoració que es consideren adequades per al fi d'estes.  
  
Quinta. Protecció de dades de caràcter personal  
L'obtenció de les dades personals dels professionals i la seguretat i confidencialitat d'estos estaran subjectes al que disposa la legislació vigent en matèria de protecció de dades de caràcter personal i, en tot cas, al que establix la disposició addicional vint-i-tres de la Llei Orgànica 2/2006, de 3 de maig, d'Educació.  
  
Sexta. Difusió i supervisió de la norma  
1. Els equips directius dels centres docents no universitaris sostinguts amb fons públics i les direccions territorials faran complir el contingut d'esta orde i en difondran el contingut entre els membres de la comunitat educativa.  
2. La Inspecció educativa vetlarà pel compliment del que establix esta orde.  
  
DISPOSICIÓ TRANSITÒRIA   
  
Única. Premis excepcionals al Mèrit als professionals de l'educació ja jubilats  
1. Aquells professionals de l'educació que complisquen els requisits de participació i no puguen optar als premis per estar ja jubilats amb anterioritat a l'any de la primera convocatòria de premis, podran presentar-se, amb caràcter excepcional, únicament en la mencionada primera convocatòria dels premis.   
2. A este efecte, i sense perjuí del que establix l'article 5 d'esta orde, es concediran a este col·lectiu de professionals de l'educació ja jubilats amb anterioritat a la primera convocatòria de premis un total de 25 premis per la categoria b) (insígnia d'or i placa), com a reconeixement per la seua destacada actuació en la pràctica de la seua tasca en l'àmbit educatiu.  
3. En cas que siguen els centres educatius els que proposen a esta categoria de candidats, podran proposar, a través de l'elecció en consell escolar o social, un candidat com a màxim, segons el procediment establit en l'article 5 d'esta orde. Per la seua banda, les direccions territorials remetran fins a un màxim de 10 candidats, de conformitat amb el que establix l'article 5.4 d'esta orde.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o d'un rang inferior que s'oposen al que disposa esta orde.   
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 30 de juliol de 2013  
  
La consellera d'Educació, Cultura i Esport  
MARÍA JOSÉ CATALÁ VERDET


Còpia Permalink ELI